PTTGC จ่อปันผล 1.75 บ. ขึ้น XD 31 ส.ค.นี้
PTTGC จ่อปันผล 1.75 บ. ขึ้น XD 31 ส.ค.นี้ กำหนดจ่าย 18 ก.ย.61
20 ส.ค. 2561

บริษัท พีทีที โกลบอล เคมิคอล จำกัด (มหาชน) หรือ PTTGC ระบุว่า ที่ประชุมคณะกรรมการบริษัทฯ ในการประชุมครั้งที่ 9/2561 เมื่อวันที่ 20 สิงหาคม 2561 มีมติอนุมัติการจ่ายเงินปันผลระหว่างกาลสำหรับผลประกอบการงวด 6 เดือนแรกของปี 2561 ตั้งแต่วันที่ 1 มกราคม 2561 ถึงวันที่ 30 มิถุนายน 2561 ให้แก่ผู้ถือหุ้นของบริษัทฯ ในอัตรา 1.75 บาทต่อหุ้น รวมเป็นเงินทั้งสิ้นประมาณ 7,890 ล้านบาท หรือคิดเป็น 34% ของ กำไรสุทธิงวด 6 เดือนแรกของปี 2561
โดยจ่ายจากกำไรสะสมส่วนที่ยังไม่ได้จัดสรร ทั้งนี้แบ่งออกเป็น 2 ส่วน คือ เงินปันผลจำนวน 0.50 บาทต่อหุ้น โดยจ่ายจากกำไรสะสมส่วนที่เสียภาษีในอัตรา 20% ซึ่งผู้ถือหุ้นประเภทบุคคลธรรมดาจะต้องถูกหักภาษี ณ ที่จ่าย 10% แต่สามารถเครดิตภาษีคืนได้เท่ากับเงินปันผลคูณยี่สิบส่วนแปดสิบ
อีกทั้ง เงินปันผลจำนวน 1.25 บาทต่อหุ้น โดยจ่ายจากกำไรส่วนที่ได้รับยกเว้นภาษีจากสิทธิประโยชน์ส่งเสริมการลงทุน (BOI) ผู้ถือหุ้นประเภทบุคคลธรรมดาไม่ต้องถูกหักภาษี ณ ที่จ่าย 10% และไม่สามารถเครดิตภาษีเงินปันผลได้ โดยบริษัทฯ ได้กำหนดวันกำหนดรายชื่อผู้ถือหุ้นที่มีสิทธิรับปันผล (Record Date) ในวันที่ 3 กันยายน 2561 โดยจะขึ้นเครื่องหมาย XD ไม่ได้รับสิทธิปันผลในวันที่ 31 ส.ค.2561 และกำหนดจ่ายเงินปันผลในวันที่ 18 กันยายน 2561